amanoisuno/poetBack huggingface dataset:
觀山燈獻徐尚書 段成式 
風杪影淩亂，露輕光陸離。如霞散仙掌，似燒上峨嵋。道樹千花發，扶桑九日移。因山成眾像，不復藉蟠螭。湧出多寶塔，往來飛錫僧。分明三五月，傳照百千燈。馴狖移高柱，慶雲遮半層。夜深寒焰白，猶自綴金繩。磊落風初定，輕明雲乍妨。疏中搖月彩，繁處雜星芒。火樹枝柯密，燭龍鱗甲張。窮愁讀書者，應得假餘光。
和徐商賀盧員外賜緋 段成式 
雲雨軒懸鶯語新，一篇佳句占陽春。銀黃年少偏欺酒，莫辭倒載吟歸去，看欲東山又吐茵。
河出榮光 段成式 
符命自陶唐，吾君應會昌。千年清德水，九折滿榮光。極岸浮佳氣，微波照夕陽。澄輝明貝闕，散彩入龍堂。近帶關雲紫，遙連日道黃。馮夷矜海若，漢武貴宣房。漸沒孤槎影，仍呈一葦航。撫躬悲未濟，作頌喜時康。
哭李群玉 段成式 
曾話黃陵事，今為白日催。老無兒女累，誰哭到泉台。
寄溫飛卿箋紙 段成式 
三十六鱗充使時，數番猶得裹相思。待將袍襖重抄了，盡寫襄陽播掿詞。
題石泉蘭若 段成式 
矗竹為籬松作門，石楠陰底藉芳蓀。方袍近日少平叔，注得逍遙無處論。
怯酒贈周繇 段成式 
大白東西飛正狂，新芻石凍雜梅香。詩中反語常回避，尤怯花前喚索郎。
牛尊師宅看牡丹 段成式 
洞裏仙春日更長，翠叢風翦紫霞芳。若為蕭史通家客，情願扛壺入醉鄉。
觀棋 段成式 
閑對弈楸傾一壺，黃羊枰上幾成都。他時謁帝銅池曉，便賭宣城太守無。
題僧壁 段成式 
有僧支頰撚眉毫，起就夕陽磨剃刀。到此既知閑最樂，俗心何啻九牛毛。
哭房處士 段成式 
獨上黃壇幾度盟，印開龍渥喜丹成。豈同叔夜終無分，空向人間著養生。
呈輪上人 段成式 
虎到前頭心不驚，殘陽擇虱懶逢迎。東林水石未勝此，要假遠公方有名。
題谷隱蘭若三首 段成式 
風惹閑雲半谷陰，岩西隱者醉相尋。草衰乍覺徑增險，葉盡卻疑溪不深。鳥啄靈雛戀落暉，村情山趣頓忘機。丹成道士過門數，葉盡寒猿下嶺稀。風帶巢熊拗樹聲，老僧相引入雲行。半陂新路畬才了，一穀寒煙燒不成。
不赴光風亭夜飲贈周繇 段成式 
屏開屈膝見吳娃，蠻蠟同心四照花。姹女不愁難管領，斬新鉛裏得黃牙。
嘲元中丞 段成式 
鶯裏花前選孟光，東山逋客酒初狂。素娥畢竟難防備，燒得河車莫遣嘗。
寄周繇求人參 段成式 
少賦令才猶強作，眾醫多識不能呼。九莖仙草真難得，五葉靈根許惠無。
嘲飛卿七首 段成式 
曾見當壚一個人，入時裝束好腰身。少年花蒂多芳思，只向詩中寫取真。醉袂幾侵魚子纈，飄纓長罥鳳凰釵。知君欲作閒情賦，應願將身作錦鞋。翠蝶密偎金叉首，青蟲危泊玉釵梁。愁生半額不開靨，只為多情團扇郎。柳煙梅雪隱青樓，殘日黃鸝語未休。見說自能裁袙腹，不知誰更著帩頭。愁機懶織同心苣，悶繡先描連理枝。多少風流詞句裏，愁中空詠早環詩。燕支山色重能輕，南陽水澤鬥分明。不煩射雉先張翳，自有琴中威鳳聲。半歲愁中鏡似荷，牽環撩鬢卻須磨。花前不復抱瓶渴，月底還應琢刺歌。
柔卿解籍戲呈飛卿三首 段成式 
長擔犢車初入門，金牙新醞盈深樽。良人為漬木瓜粉，遮卻紅腮交午痕。最宜全幅碧鮫綃，自襞春羅等舞腰。未有長錢求鄴錦，且令裁取一團嬌。出意挑鬟一尺長，金為鈿鳥簇釵梁。郁金種得花茸細，添入春衫領裏香。
戲高侍禦七首 段成式 
百媚城中一個人，紫羅垂手見精神。青琴仙子長教示，自小來來號阿真。七尺發猶三角梳，玳牛獨駕長簷車。曾城自有三青鳥，不要蓮東雙鯉魚。花恨紅腰柳妒眉，東鄰牆短不曾窺。猶憐最小分瓜日，奈許迎春得藕時。自等腰身尺六強，兩重危鬢盡釵長。欲熏羅薦嫌龍腦，須為尋求石葉香。別起青樓作幾層，斜陽幔卷鹿盧繩。厭裁魚子深紅纈，泥覓蜻蜓淺碧綾。詐嫌嚼貝磨衣鈍，私帶男錢壓鬢低。不獨邯鄲新嫁女，四枝鬟上插通犀。可羨羅敷自有夫，愁中漫捋白髭須。豹錢驄子能擎舉，兼著連幹許換無。
送僧二首 段成式 
形神不滅論初成，愛馬乘閑入帝京。四十三年虛過了，方知僧裏有唐生。想到頭陀最上方，桂陰猶認惠宗房。因行戀燒歸來晚，窗下猶殘一字香。
猿 段成式 
卻憶書齋值晚晴，挽枝閑嘯激蟬清。影沈巴峽夜岩色，蹤絕石塘寒瀨聲。
送穆郎中赴闕 段成式 
應念愁中恨索居，鸝歌聲裏且踟躕。若逢金馬門前客，為說虞卿久著書。
題商山廟 段成式 
偶出雲泉謁禮闈，篇章曾沐漢皇知。無謀靜國東歸去，羞過商山四老祠。
折楊柳七首 段成式 
枝枝交影鎖長門，嫩色曾沾雨露恩。鳳輦不來春欲盡，空留鶯語到黃昏。水殿年年占早芳，柔條偏惹禦爐香。而今萬乘多巡狩，輦路無陰綠草長。玉樓煙薄不勝芳，金屋寒輕翠帶長。公子驊騮往何處，綠陰堪系紫遊韁。嫩葉初齊不耐寒，風和時拂玉欄幹。君王去日曾攀折，泣雨傷春翠黛殘。微黃才綻未成陰，繡戶珠簾相映深。長恨早梅無賴極，先將春色出前林。隋家堤上已成塵，漢將營邊不復春。只向江南並塞北，酒旗相伴惹行人。陌上河邊千萬枝，怕寒愁雨盡低垂。黃金穟短人多折，已恨東風不展眉。
哭李群玉 段成式 
酒裏詩中三十年，縱橫唐突世喧喧。明時不作禰衡死，傲盡公卿歸九泉。
漢宮詞二首 段成式 
歌舞初承恩寵時，六宮學妾畫蛾眉。君王厭世妾頭白，聞唱歌聲卻淚垂。二人能歌得進名，人言選入便光榮。豈知妃後多嬌妒，不許君前唱一聲。
醉中吟 段成式 
只愛糟床滴滴聲，長愁聲絕又醒醒。人間榮辱不常定，唯有南山依舊青。
桃源僧舍看花 段成式 
前年帝裏探春時，寺寺名花我盡知。今日長安已灰燼，忍能南國對芳枝。
和周繇見嘲 段成式 
才甘魚目並，藝怯馬蹄間。王謝初飛蓋，姬薑盡下山。縛雞方角逐，射雉豈開顏。亂翠移林色，狂紅照座殷。防梭齒雖在，乞帽鬢慚斑。儻恕相如瘦，應容累騎還。
和張希複詠宣律和尚袈裟 段成式 
南山披時寒夜中，一角不動毗嵐風。何人見此生慚愧，斷續猶應護得龍。
句 段成式 
高談敬風鑒，古貌怯冰棱。虱暴妨歸夢，蟲喧徹曙更。夢裏思甘露，言中惜惠燈。新破毗曇義，相期蔔夜論。隨樵劫猿藏，隈石覷熊緣。捽胡雲彩落，疻面月痕消。擲履仙鳧起，撦衣蝴蝶飄。羞中含薄怒，顰裏帶餘嬌。醒後猶攘臂，歸時更折腰。狂夫自纓絕，眉勢倩人描。不願石郎戴笠，難甘玉女披衣。